b'\n_START_ARTICLE_\nVeliko medvedje jezero\n_START_SECTION_\nZgodovina\n_START_PARAGRAPH_\nPred prihodom Evropejcev so obmo\xc4\x8dje naseljevala domorodna ljudstva iz skupine Denejcev, ki so se tu sre\xc4\x8devala in ob\xc4\x8dasno spopadala predvsem na spomladanskem ribolovu v bogatih revirjih na jugu._NEWLINE_Leta 1799 so jezero odkrili raziskovalci v slu\xc5\xbebi podjetja Northwest Fur Company in na jugozahodu, kjer je zdaj naselje Deline, postavili krznarsko postojanko. Jezero so takrat poimenovali po \xc5\xa1tevilnih medvedih, ki so jih opa\xc5\xbeali na tem obmo\xc4\x8dju. Na istem kraju je raziskovalec John Franklin postavil zimski \xc5\xa1tab med svojo raziskovalno odpravo v letih 1825\xe2\x80\x931827. Konec 19. stoletja so geologi odkrili sledove rudnin. Leta 1930 so pri\xc5\xa1li rudarji in pri\xc4\x8deli kopati srebro ter kobalt v treh rudnikih na vzhodnih obalah, kmalu pa se je izkazalo, da se tu nahaja bogat vir radija, ki je imel takrat velik pomen v medicini. Ruda je bila hkrati bogata z radioaktivnim uranom, ki pa \xc5\xa1e ni imel vrednosti, zato so ga kot odpadek odmetavali v jezero._NEWLINE_Izkori\xc5\xa1\xc4\x8danje rude je zaradi nerentabilnosti ponehalo ob za\xc4\x8detku druge svetovne vojne, kmalu po tistem pa je kanadska vlada skrivoma spet odprla rudnike in pri\xc4\x8dela vle\xc4\x8di odpadke z dna, saj so uran pri\xc4\x8deli uporabljati za jedrske raziskave. Nekaj urana z obmo\xc4\x8dja Velikega medvedjega jezera so uporabili tudi Ameri\xc4\x8dani v projektu Manhattan. Uran so kopali do leta 1960, srebro pa znova med leti 1964 in 1982. Ko se je raz\xc5\xa1irilo zavedanje o nevarnosti radija in urana, je postala aktivnost ob Velikem medvedjem jezeru povod za politi\xc4\x8dni in okoljski aktivizem pripadnikov staroselskih ljudstev, ki je leta 1993 vodil do priznanja pravic staroselcev in za\xc5\xa1\xc4\x8dite \xc5\xa1ir\xc5\xa1ega obmo\xc4\x8dja jezera.'